2.

Se introduc următoarele articole: „Articolul 5a Cerințe specifice pentru producători cu privire la performanțele de mediu ale vehiculelor din categoriile M2, M3, N2, N3, O3 și O4 (1) Producătorii se asigură că vehiculele noi din categoriile O3 și O4 care sunt vândute, înmatriculate sau puse în circulație îndeplinesc următoarele cerințe: (a) influența vehiculelor respective asupra emisiilor de CO2, a consumului de carburant, a consumului de energie electrică și a autonomiei în modul cu emisii zero în cazul autovehiculelor se stabilește în conformitate cu metodologia menționată la articolul 5c litera (a); (b) sunt echipate cu dispozitive de bord pentru monitorizarea și înregistrarea sarcinii utile în conformitate cu cerințele menționate la articolul 5c litera (b). (2) Producătorii se asigură că vehiculele noi din categoriile M2, M3, N2 și N3 care sunt vândute, înmatriculate sau puse în circulație sunt echipate cu dispozitive de bord pentru monitorizarea și înregistrarea consumului de combustibil și/sau de energie, a sarcinii utile și a kilometrajului în conformitate cu cerințele menționate la articolul 5c litera (b). De asemenea, aceștia se asigură că autonomia în modul cu emisii zero și consumul de energie electrică ale acestor vehicule sunt stabilite în conformitate cu metodologia menționată la articolul 5c litera (c). Articolul 5b Cerințe specifice pentru statele membre cu privire la performanțele de mediu ale vehiculelor din categoriile M2, M3, N2, N3, O3 și O4 (1) În conformitate cu măsurile de punere în aplicare menționate la articolul 5c, autoritățile naționale refuză acordarea omologării CE de tip sau a omologării naționale de tip pentru noile tipuri de vehicule din categoriile M2, M3, N2, N3, O3 și O4 care nu respectă cerințele prevăzute în respectivele măsuri de punere în aplicare. (2) În conformitate cu măsurile de punere în aplicare menționate la articolul 5c, autoritățile naționale interzic vânzarea, înmatricularea sau introducerea în circulație a vehiculelor noi din categoriile M2, M3, N2, N3, O3 și O4 care nu respectă cerințele prevăzute în respectivele măsuri de punere în aplicare. Articolul 5c Măsuri pentru stabilirea anumitor aspecte ale performanței de mediu a vehiculelor din categoriile M2, M3, N2, N3, O3 și O4 Până la 31 decembrie 2021, Comisia adoptă, prin intermediul unor acte de punere în aplicare, următoarele măsuri: (a) o metodologie pentru evaluarea performanței vehiculelor din categoriile O3 și O4 în ceea ce privește influența acestora asupra emisiilor de CO2, a consumului de combustibil, a consumului de energie electrică și a autonomiei în modul cu emisii zero ale autovehiculelor; (b) cerințe tehnice pentru montarea dispozitivelor de bord destinate monitorizării și înregistrării consumului de combustibil și/sau de energie și a kilometrajului la autovehiculele din categoriile M2, M3, N2 și N3, precum și pentru determinarea și înregistrarea sarcinilor utile sau a greutății totale a vehiculelor care îndeplinesc caracteristicile prevăzute la articolul 2 alineatul (1) primul paragraf literele (a), (b), (c) sau (d) din Regulamentul (UE) 2019/1242 al Parlamentului European și al Consiliului (*1) și a combinațiilor acestora cu vehiculele din categoriile O3 și O4, inclusiv pentru transmiterea de date între vehiculele dintr-o combinație, după caz; (c) o metodologie pentru determinarea autonomiei în modul cu emisii zero și a consumului de energie electrică pentru vehiculele noi din categoriile M2, M3, N2 și N3. Respectivele acte de punere în aplicare se adoptă în conformitate cu procedura de examinare menționată la articolul 13a. (*1) Regulamentul (UE) 2019/1242 al Parlamentului European și al Consiliului din 20 iunie 2019 de stabilire a standardelor de performanță privind emisiile de CO2 pentru vehiculele grele noi și de modificare a Regulamentelor (CE) nr. 595/2009 și (UE) 2018/956 ale Parlamentului European și ale Consiliului și a Directivei 96/53/CE a Consiliului (JO L 198, 25.7.2019, p. 202).”"